**Informatīvais ziņojums**

**„Par *Erasmus+* projekta „Ar tradīcijām uz inovācijām”īstenošanu**

**Staņislava Broka Daugavpils Mūzikas vidusskolā”**

Informatīvais ziņojums „Par Erasmus+ projekta „Ar tradīcijām uz inovācijām”īstenošanu Staņislava Broka Daugavpils Mūzikas vidusskolā” sagatavots pēc Kultūras ministrijas iniciatīvas par Staņislava Broka Daugavpils Mūzikas vidusskolas (turpmāk – Skola) dalību Eiropas Savienības *Erasmus+* programmas Pamatdarbības Nr.1 (KA1) mācību mobilitātes profesionālās izglītības iestāžu audzēkņiem un profesionālās izglītības speciālistiem projektā Nr.2019-1-LV01-KA102-060185 **„Ar tradīcijām uz inovācijām” (turpmāk –Projekts)**, kā arī, lai Skolai rastu nepieciešamo priekšfinansējumu Projekta īstenošanai 2020.gadā.

Projekta pieteikums ir apstiprināts 2019.gada 6.jūnijā ar finansējumu 10 458 *euro*.

Skola ir Kultūras ministrijas padotībā esoša izglītības iestāde, un Projekta īstenošana ir aktuāla nepieciešamība, jo veicina Skolas konkurētspēju pilsētā, reģionā un valstī. Tā ir iespēja piesaistīt papildu finansējumu lietām, kuras citādi nav atbalstītas (pieredzes apmaiņas braucieniem uz līdzīgām skolām, kursiem ārzemēs, darba vērošanai, sadarbību ar kolēģiem un izglītojamajiem Eiropā). Skolai *Erasmus+* programmā ir izdevies saņemt finansējumu gan pedagogu un administrācijas profesionālajai pilnveidei (informāciju un komunikāciju tehnoloģiju, skolvadības, svešvalodu apguves jomai), gan līdzīgu mūzikas un mākslas skolu apmeklējumam, arī profesionālo (mūzikas) priekšmetu skolotāju darba vērošanai ārvalstīs. Tikai salīdzinoties ar citām izglītības iestādēm, Skolai ir iespējams izvērtēt savu darbu, apzināties savas stiprās puses un novērst tās lietas, kas neatbilst mūsdienu mācību procesam. Kolēģu darba vērošana ir iespēja pārņemt un ieviest inovācijas savā darbā, pilnveidoties, lai Skolā iegūstamā izglītība atbilstu Eiropas līmeņa izglītībai. Kopumā projektos, kurus uzsāka gan 2018.gadā, gan 2019.gadā, Skolā tiks īstenotas vairāk kā 25 mobilitātes tālākizglītības jomā (*Erasmus+*KA1) un vairāk kā 30 skolēnu apmaiņās (*Erasmus+*KA2).

*Erasmus+* sadarbības projektos lielākie ieguvēji ir izglītojamie, kuri ar Skolas pedagogu palīdzību iemācās strādāt starptautiskā komandā. Savukārt, Skolas pedagogi, kas apguvuši tālākizglītību vai vērojuši darbu ārvalstīs, iet līdzi laikam un spēj nodrošināt modernu, kvalitatīvu un ilgstpējīgu izglītību.

Projekti dod lielisku iespēju popularizēt Skolu, piesaistīt potenciālo izglītojamo un to vecāku interesi par mācību iestādi, veicināt Skolas atpazīstamību reģionā un valstī. Dalība *Erasmus+* projektu programmā veicina arī Kultūras ministrijas padotībā esošo izglītības iestāžu konkurētspēju starp izglītības iestādēm, veido modernu mācību vidi, rada iespēju pilnveidot mācību programmas atbilstoši Eiropas izglītības novitātēm un darba tirgus pieprasījumam. Jau zināms, ka, sākot ar 2021.gadu, atbalsts *Erasmus+* programmā būs vairāk virzīts uz profesionālās izglītības pilnveidi, tādēļ aktuāli ir sagatavoties šim atbalstam un īstenot projektus jau šobrīd.

Valsts izglītības attīstības aģentūra, kas Latvijā administrē Eiropas Savienības izglītības projektus, apstiprinot iesniegtos projektus, piešķir avansa maksājumu 80% apmērā, atlikušos 20% apmaksā tikai pēc Projekta noslēguma un gala atskaitēm. Skolai 2020.gadā nepieciešams priekšfinansējums 2 092 *euro* apmērā, lai veiktu plānotos maksājumus Projektā, t.i., summa 20% apmērā no Projektā apstiprinātā 10 458 *euro* finansējuma.

*Erasmus*+ projekti ir ar zemu risku, ka var tikt noraidīta gala atskaite un netiktu izmaksāts gala maksājums, šajos projektos par galveno kvalitātes kritēriju tiek uzskatītas īstenotās mobilitātes (nedrīkst īstenot mazāk mobilitāšu, kā piešķirts finansējums, kas tiek automātiski aprēķināts uz vienu vienību), apliecinājumi par kursu apmeklējumu vai vizīti ārvalstīs. Skolas administrācija nodrošina Projekta administrēšanu un uzraudzību, ievērojot Latvijas Republikas normatīvajos aktos noteikto. Pēc saņemtā noslēguma maksājuma no Valsts izglītības attīstības aģentūras priekšfinansējums tiks atgriezts 2021.gadā.

Skola nevar nodrošināt Projektā nepieciešamo priekšfinansējumu no Skolas finanšu resursiem, savukārt, pašvaldība – Daugavpils pilsētas dome, sniedz atbalstu tikai pašvaldības padotībā esošajām iestādēm.

Kultūras ministrijas 2020.gada budžetā nav brīvu finanšu līdzekļu priekšfinansējuma nodrošināšanai, un budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa).

Ņemot vērā minēto, Kultūras ministrija ir sagatavojusi informatīvajam ziņojumam „Par Erasmus+ projekta „Ar tradīcijām uz inovācijām”īstenošanu Staņislava Broka Daugavpils Mūzikas vidusskolā” pievienoto Ministru kabineta sēdes protokollēmuma projektu, kas paredz atbalstīt Projekta īstenošanai nepieciešamo priekšfinansējumu 2 092 *euro* apmērā.

Kultūras ministra p.i.

zemkopības ministrs K.Gerhards

Vīza: Valsts sekretāre D.Vilsone

Raatma 67330230

Helena.Raatma@km.gov.lv